lampungisk
Lampungisk er et sprog, der tales af ca. 1,5 millioner mennesker fra de etniske grupper lampung og komering på den sydligste del af øen Sumatra i Indonesien. Det har ingen officiel status.
Lampungisk tilhører slægtskabsmæssigt de malajiske sprog, men dets nøjagtige placering inden for denne gruppe er omdiskuteret.
Sproget skrives både med latinsk alfabet og med en traditionel skrift, rencong eller surat ulu, som også bruges til andre sprog på det sydlige Sumatra.